**A Magyar Személyközpontú Pszichoterápiás és Tanácsadási Egyesület éves konferenciája**

**Tükör és kanapé**

**Program és absztraktok**

**2025. szeptember 19-20.**

**Ceglédi Kossuth Lajos Gimnázium**

**Program**

A személyközpontú pszichoterápia-tanácsadás egyszerre evidenciákon alapuló szakmai szemlélet, egyedi világlátás, elköteleződés egy hosszú, kitartó közös útra, folyamatos, professzionális jelenlét egy kapcsolatban. Középpontjában maga az ember áll: a személy egyediségét, méltóságát, értékeit és önállóságát helyezi előtérbe. Arra törekszik, hogy az egyén saját tapasztalatait, szükségleteit és céljait vegye figyelembe.

A személyközpontú csoportokban saját élményként megtapasztalhatjuk a találkozások pillanatát „itt-és-most” helyzetben. Az első nagycsoport létrehozza a közösségi élményt, a kiscsoportokban mélyebb, közelebbi találkozásokat élhetünk meg, a záró nagycsoportban pedig feloldódhatunk újra a közösségi érzésben, immár szorosabb kapcsolatok birtokában. A facilitátorok non-direktíven hagyják kibontakozni a csoportfolyamatokat. Javasoljuk minden kedves résztvevőnknek, hogy vegyenek részt a pénteki találkozásokon, hogy szombaton már ismerősként, a közösség tagjaként érkezzenek az elméleti előadásokra és műhelyekre.

**PROGRAM**

**2025. 09. 19., péntek**

12.00 - 13.00 **regisztráció**

13.00 - 14.30 **encounter nagycsoport** - facilitátorok: Kiss Angelika - Prof. Dr. Tringer László

14.45 - 16.45 **encounter kiscsoportok** - facilitátorok:

Ajtay Gyöngyi - Pataky Krisztina

Csernák Krisztina - Dr. Pintér Gábor

Dr. Kovács Dóra - Horváth Enikő

Rózsa Ildikó - Bene Gergely

16.45 - 17.00 **szünet**

17.00 - 18.30 **encounter nagycsoport** - facilitátorok: Kiss Angelika - Prof. Dr. Tringer László

19.30 - **társasági program** - vacsora **(**előzetes jelentkezéssel, külön díjért)

**VACSORA**

**La Toscana -** Cegléd, Kossuth tér 8. 2700  http://www.latoscanabisztro.hu/etlap/

**2025. 09. 20., szombat**

08.30 - 13.00 **regisztráció**

09.15 - 09.30 **elnöki megnyitó**: Dr. Tóth Erika Hajnalka, Heimann Győző

09.30 - 10.40 **kerekasztal-beszélgetés**: *Csoportokban létezünk*

moderátor: Rózsa Ildikó

Csurgai Dorottya (CSAKIT)

Dr. Szili Katalin PhD (MMTE)

Dr. Papp-Zipernovszky Orsolya (MBMPT)

Rubovszky György Zsolt (MPE)

Dr. Tóth Erika Hajnalka (MASZEPTE)

10.45 - 11.45 **szekcióelőadások**

1. **szekció: Megjelenéseink a segítő szakmában**

üléselnök: Horváth Enikő

10.45 - 11.05 Dr. Pintér Gábor: *Kompetenciahatárok és együttműködés a segítő szakmákban*

11.05 - 11.25 Gádor Anna: *Személyközpontú szemlélet az iskolában - ahogyan a mi csapatunk értelmezi*

11.25 - 11.45 Somogyi Zsófia: *„Otthon, ahonnan útnak lehet indulni” - személyközpontú kapcsolódások egészséges és krónikus beteg kamaszokkal*

1. **szekció: Írásbeli megjelenéseink**

üléselnök: Kostyalik János

10.45 - 11.05 Gusztonyi Péter: *„Szülői befolyás hálójában” - módszerspecifikus képzés dolgozat*

11.05 - 11.25 Salló Emőke: *Néma kiáltás - a személyiség differenciálódása személyközpontú terápiában - pszichoterapeuta képzés vizsgaeset*

11.25 - 11.45 Csernák Krisztina: *„A főnixmadár kegyelme” - kreatív írások a személyközpontú kapcsolatról*

11.45 - 12.00 **szünet**

12.00 - 13.15 **kerekasztal-beszélgetés**: *Kötőszövet film*

moderátor: Bene Gergely

Dr. Draskóczy Magda (MASZEPTE)

Török Iván (MASZEPTE)

Prof. Dr. Tringer László (MASZEPTE)

Dr. Árkovits Amaryl (DREAM, MCSE, MHE)

Dr. Varga S. Katalin (MHE)

Dr. Szőnyi Gábor (CSAKIT, MPE)

13.15 - 14.15 **ebédszünet**

14.15 - 15.45 **műhelyek** (előzetes regisztrációhoz kötött, egy műhely választható)

Kostyalik János, Tehenes-Bahr Katalin: *Személyközpontúság szigetei az egészségügyi rendszerben*

Dr. Fekete Olívia: *Találkozunk a pillanatban*

Dr. Szili Katalin PhD, Walter Katalin: *Mozduló tükörkép* (módszerdemonstrációs sajátélmény műhely)

Dr. Papp-Zipernovszky Orsolya: *Személyközpontú párhuzamok a Bálint-csoportban*

15.45 - 16.00 **szünet**

16.00 - 16.30 **plenáris zárás**: Amit magammal viszek …

üléselnök: Dr. Tóth Erika Hajnalka, Pataky Krisztina

**Absztraktok**

**Kiss Angelika - Dr. Prof. Tringer László:** *Encounter nagycsoport*

A Rogers által megálmodott és Magyarországon is nagy hagyománnyal bíró személyközpontú nagycsoport egy olyan egyedülálló élményt kínál, ahol a résztvevők mélyen kapcsolódhatnak önmagukhoz és másokhoz. A konferencia keretein belül mi is arra fókuszálunk, hogy mindenkinek lehetősége legyen megélni a valódi találkozást és a közös élmény erejét.

A nagycsoportokban nincs előre kijelölt téma, mindenki hozhatja azt, ami éppen foglalkoztatja. A folyamat egy organikus, sajátos dinamikájú mozgás, amely a résztvevők közötti kapcsolódásokból építkezik.

A nagycsoport egy izgalmas és különleges formája a csoportmunkának. Egy élmény, egy utazás. Lehetőséget ad az önismeretre – találkozásra önmagunkkal – és a közösség erejének megtapasztalására.

Mi magunk mint „vezetők” (facilitátorok) ugyancsak részei vagyunk a találkozásnak. Nagy örömmel és kíváncsisággal készülünk egy mindannyiunk számára új szellemi kalandra.

***Csoportokban létezünk*** (kerekasztal-beszélgetés)

moderátor: Rózsa Ildikó (MASZEPTE)

Csurgai Dorottya (CSAKIT - Csoportanalitikus és Kiképző Társaság)

Dr. Szili Katalin PhD (MMTE - Magyar Mozgás- és Táncterápiás Egyesület)

Dr. Papp-Zipernovszky Orsolya (MBMPT - Magyarországi Bálint Mihály Pszichoszomatikus Társaság)

Rubovszky György Zsolt (MPE - Magyar Pszichodráma Egyesület)

Dr. Tóth Erika Hajnalka (MASZEPTE - Magyar Személyközpontú Pszichoterápiás és Tanácsadási Egyesület)

Kerekasztalunk fő témája a csoport szerepe az egyes pszichoterápiás, tanácsadási irányzatokban, illetve a hallgatók kiképzésében. Vannak olyan módszerek, ahol a csoportdinamika vezető szerepet tölt be a képzési, tanácsadási, pszichoterápiás folyamatban, máshol a csoport „csak” szakmai közegként van jelen, a vezető(k)nek nem feladata a csoportdinamikára való reagálás. Elválhat egymástól a képzési folyamat és a későbbi szakmai munka: csoportokban képződünk, egyénileg dolgozunk. A kerekasztalon azt is megvitatjuk, melyik egyesület hol helyezi el magát az egyéni-csoportos spektrumon, melyik módszerben hol vannak a hangsúlyok. A beszélgetésben kitérünk a csoportvezetők létszámára is: szükség van-e kettős vezetésre, mikor, milyen feltételek indokolják ezt. Fontos kérdés az is, hogy van-e különbség a kiképző csoportok és a végzett szakemberek által vezetett csoportok szettingje között. Végezetül kitérünk a személyes szempontokra is: ki hogyan éli meg a csoportvezetést és az egyéni terápiákat, miben segíti a csoportélmény az egyéni kliensekkel való munkát és viszont.

**Dr. Pintér Gábor:** *Kompetenciahatárok és együttműködés a segítő szakmákban*

Carl Rogers 1942-ben megjelent úttörő könyvének címe *Counseling and Psychotherapy - Konzultáció* és pszichoterápia. Rogers alig különbözteti meg e fogalmakat, majdnem hogy szinonimaként használja őket. A segítő szakmák köre azóta szerencsésen kiszélesedett. Önálló szakmák alakultak, sokszor párhuzamos fejlődéssel, igen széleskörű tevékenységrendszert alakítva ki. Ugyanakkor a „terepen” bizonytalanság uralkodik a kompetenciákat illetően, s a határok egyre inkább elmosódnak. Személyközpontú kritikával szemlélve tanúi lehetünk a kompetenciahatárok túlzott hangsúlyozásának is „ki mit *nem* csinálhat” alapon, ami sok esetben inkább piaci érdekeket szolgál. Most a fenti szempontból néhány segítő szakmát tárgyalunk (például pszichológiai tanácsadás, mentálhigiéné, pszichoterápia), vázolva az adott szakma jogi, képzettségi hátterét, az elvárható kompetenciákat, a tevékenység legfontosabb területeit és az egyes képzési rendszereket. Keressük az együttműködések lehetséges új irányvonalait és gyakorlati lehetőségeit. Előadásomat egyesületünk elnökségének megtisztelő felkérésére tartom, és főképp vitaindítónak szánom.

**Gádor Anna:** *Személyközpontú szemlélet az iskolában - ahogyan a mi csapatunk értelmezi*

Az előadásomban a következő kérdésekre adott válaszainkat mutatom be a hallgatóságnak:

* Mi motiválta kis pedagógus csoportunkat 1989 őszén, hogy megtervezzünk egy személyközpontú szemlélettel rendelkező általános iskolát?
* Milyen módon próbáltuk felkészíteni magunkat erre a teljesen újszerű feladatra?
* Mitől váltak és válnak a pedagógusok olyan személyiséggé, mitől rendelkeznek olyan attitűddel, hogy elmondhassák magukról, képviselik a zászlóra tűzött szemléletet?
* A kapcsolat és az együttműködés mint mindennek az alapja; tanárok, gyerekek, szülők és a segítők között, mindenféle felállásban.
* Hogyan, mit és hol tanítunk? Meg kell felelnünk a NAT-nak, hogy érvényes legyen a bizonyítványunk, ugyanakkor foglalkozni akarunk sok más témával is.
* Hogyan alakulnak a hétköznapok, a hetek, a periódusok, a teljes tanév?
* Mint intézményben hol és miben lehetünk személyközpontúak és miben érdemes – az attitűdöt megtartva – direktebb működésmódra váltani?

**Somogyi Zsófia:** *„Otthon, ahonnan útnak lehet indulni” - személyközpontú kapcsolódások egészséges és krónikus beteg kamaszokkal*

„Otthon, ahonnan útnak lehet indulni” – hogyan tudunk olyan kapcsolatot kialakítani a ránk bízott kamaszokkal, amelyben otthonra lelnek, megértenek valamit önmagukból és amely hozzájárul ahhoz, hogy biztonságban, szabadságban felnőtté érlelődjenek? Hogyan segít ebben a személyközpontúság? Hogyan tud a kapcsolat olyan otthonná válni, amely elég tágas és szabad ahhoz, hogy új otthonok és utak teremtésére és felfedezésére biztasson? Mi mindent jelenthet a kamaszság, és mi a felnőttség, miben gazdagít minket a kamaszokkal való kapcsolat? Hogyan árnyalódik és egészül ki a kép, ha a kamasz krónikus betegséggel (jelen esetben Duchenne-típusú izomdisztrófiával) küzd? Személyes hangú előadásomban ezekre a kérdésekre keresem – nem a válaszokat, hanem inkább – az új utakat megnyitó, eddigi tapasztalataim talajából kinövő, találkozásra hívó kérdéseket.

**Gusztonyi Péter:** *„Szülői befolyás hálójában” - módszerspecifikus képzés dolgozat*

Előadásomban egy húszas évei elején járó fiatal nő személyközpontú tanácsadási folyamatát mutatom be. A kliens tartós szorongással és a szüleivel való határmeghúzási nehézségekkel érkezett, amelyek erősen befolyásolták önértékelését és kapcsolatait. A rogers-i alapelvekre építve – empátia, feltétel nélküli elfogadás és kongruencia – fokozatosan vált lehetővé, hogy szabadon kifejezze belső élményeit és megfogalmazza saját szükségleteit. A folyamat során elindult az autonómia irányába: megtapasztalta, hogy jogában áll nemet mondani, és a bűntudat helyett saját érzéseit tekintheti érvényesnek. Az eset jól példázza, miként segítheti a személyközpontú szemlélet egy fiatal felnőtté válásának kritikus lépéseit.

**Salló Emőke:** *Néma kiáltás - a személyiség differenciálódása személyközpontú terápiában - pszichoterapeuta képzés vizsgaeset (esetbemutatás)*

Egy fiatal férfi pszichoterápiás folyamatát mutatom be, aki szorongásos-depressziós tünetekkel érkezett terápiába. Segítségkérését a gyors tünetredukció reménye motiválta, azonban a tünetek hátterében kibontakozott egy hosszan tartó bántalmazás-sorozat traumatikus élménye, amely a rémálmaiban visszatérő néma kiáltásként jelent meg. A traumatikus élmények hatására az énkép, az énideál és a külvilág tapasztalatai között megjelent az inkongruencia, amely mindent átható mintázatként kiterjedt az identitására, teljesítményére és társas kapcsolataira. A terápiás szerződésben a teljességgel működő személy kibontakoztatására helyeztük a hangsúlyt, a terápia fő fókusza a kliens önazonosságának megtalálása, megélése volt. A csaknem egy éves időtartamot felölelő közös munka során a terápiás hatótényezők lassú, de következetes működtetése következtében változás történt az énképében, identitásában, érzelemszabályozásában és társas kapcsolataiban. A kliens személyisége egyre differenciáltabbá és integráltabbá vált, rémálmai megszűntek és végre kezdte megtalálni a saját hangját.

**Csernák Krisztina:** *„A főnixmadár kegyelme” - kreatív írások a személyközpontú kapcsolatról*

Előadásom szakmai szempontok szerint is hiteles saját élményű írásomról szól. Személyközpontú szakpszichoterapeutaként idézem fel 420 órás kiképző csoportunk élményeit. Az írást áthatja a rogers-i triász, melyet nemcsak tanulunk és tanítunk, hanem a novella olvasása közben át is érzünk.

Fontos alapkérdéseket is felvet: mikor, s hogyan mutassa meg magát a csoporton kívül is a szakember? Hogyan maradhat transzparens önmaga és mások szemében?

„A főnixmadár kegyelme” című írás egyik központi témája az egymáshoz való kapcsolódás és kötődés mélysége, a személyközpontú „találkozás” egyedisége és megismételhetetlensége.

Másik fő témája a személyes gyász, de megjelenik benne a csoportfolyamat lezárását övező gyászfolyamat is. A végén pedig felsejlik a poszttraumás növekedés szakmai személyiségre gyakorolt hatása.

A novella a Jubileumi 10. Terézanyu pályázat 2. helyezettje, a WMN magazin különdíjasa. Itt olvasható el: <https://raczzsuzsa.com/projektek/terezanyu-palyazat/terezanyu-palyazat-2024/most-en-jovok-terezanyu-palyazat-2024/csernak-krisztina->[a-fonixmadar-kegyelme/](https://raczzsuzsa.com/projektek/terezanyu-palyazat/terezanyu-palyazat-2024/most-en-jovok-terezanyu-palyazat-2024/csernak-krisztina-a-fonixmadar-kegyelme/)

***Kötőszövet film***(kerekasztal-beszélgetés)

moderátor: Bene Gergely (MASZEPTE)

Dr. Draskóczy Magda (MASZEPTE)

Török Iván (MASZEPTE)

Prof. Dr. Tringer László (MASZEPTE)

Dr. Árkovits Amaryl (DREAM, MCSE, MHE)

Dr. Varga S. Katalin (MHE)

Dr. Szőnyi Gábor (CSAKIT, MPE)

2024-ben elvállaltam egyesületünk nevében Árkovits Amaryl, Varga S. Katalin és Szőnyi Gábor felkérését. „Közös tudásgyűjtésre” hívtak minket (és sok más pszichológiai egyesületet), amit Kötőszövet Kutatásnak neveztek el. A projekt célja emlékek, történetek, gondolatok, megközelítések, a hazai pszichológia közös szövetének megörökítése és végül egy filmben való megjelenítése volt.

Arra kértek minket, hogy egy nagyjából 12 perces videóanyagot készítsünk számukra. A téma adott volt, de sok szabadságot is kaptunk. Arra gondoltam hát, hogy mivel abban a kivételes helyzetben vagyunk, hogy három nagy nevű, nyolcvan év feletti tagunk is van, akik zászlóvivők voltak a személyközpontú megközelítés hazai kibontakoztatásában, ott voltak eme fejlődés hajnalán és a mai napig tevékenyek, ezért velük készítek interjút. 12 prímán osztható 3-mal, de a végső vágott videó végül negyedórás lett. Először is ezt fogjuk megnézni.

Aztán a beszélgetés során reményeim szerint még részletesen kibomlanak az elhangzottak, és ki is egészülnek új szempontokkal. Ebben remélem, segít majd nekem az említett kötőszövetes csapat és abban is, hogy hírt hozzanak nekünk, miként ágyazódunk bele a teljes szövetbe, és miként látják a mi munkánkat.

Szeretettel várok mindenkit erre a beszélgetésre, amelynek a témája és résztvevői önmagukban is kitölthetnének egy konferenciát.

**Kostyalik János, Tehenes-Bahr Katalin:** *Személyközpontúság szigetei az egészségügyi rendszerben* (műhely)

Az egészségügyi intézmények működését gyakran a protokollok, diagnosztikus kategóriák és szervezeti hierarchiák határozzák meg. Ezek biztosítják a szakmai és biztonsági kereteket, ugyanakkor könnyen háttérbe szoríthatják a beteg mint egyedi ember megtapasztalását, a kliens és segítő közötti valódi találkozást. Carl Rogers személyközpontú szemlélete olyan alapelvekre épül – feltétel nélküli elfogadás, empátia és hiteles jelenlét –, amelyek emberibbé, biztonságosabbá és sokszor hatékonyabbá tehetik az egészségügyi ellátást. Amikor meglátjuk a betegség mögött az egész embert, a kapcsolat megváltozása nem csak a páciens, hanem a segítő részére is minőségi változást képes nyújtani, mely védőhálóként tartja az egészségügyi rendszer nehézségei során.

Műhelyünk célja, hogy bemutassuk, hogyan jelenhetnek meg ezek az alapelvek a hagyományos, gyakran medikalizált intézményi környezetben. Konkrét példákat hozunk a ceglédi nappali kórházas ellátási forma és a pszichiátriai osztályok gyakorlatából, valamint megvizsgáljuk, miként formálhatja a személyközpontú attitűd a teammunkát és az osztálykultúrát.

A résztvevők interaktív feladatokon keresztül saját élményt szerezhetnek arról, hogyan válhatnak „személyközpontúság szigeteivé” saját munkakörnyezetükben. A workshop így nemcsak szemléletformáló, hanem gyakorlati inspirációt is kínál arra, hogy az egészségügyben dolgozók miként tudják megtartani és erősíteni az emberi kapcsolódást a szakmai keretek között.

**Dr. Fekete Olívia:** *Találkozunk a pillanatban* (műhely)

Ízelítő a terápiás kapcsolati jelenlét fejlesztését célzó tréningprogramból

A műhely témája a terápiás kapcsolati jelenlét, ezen belül a *„Találkozunk a pillanatban”* terápiás kapcsolati jelenlétet fejlesztő tréningprogram (Fekete, 2024). A tréning elméleti és gyakorlati elemeibe egyaránt bepillantást ad a műhely, különböző technikák alkalmazásával, elsődlegesen saját élmény jellegűen, tapasztalati úton. A bevezető rész a terápiás kapcsolati jelenlét és a tréning program alapjainak bemutatásával indul, majd a program céljainak, struktúrájának és elemeinek áttekintése következik. A műhely gerincét a tréningprogram egyes blokkjaiból válogatott, saját élményű gyakorlatok adják. A résztvevők tudatosabbá tehetik kapcsolati és terápiás kapcsolati jelenlét élményeiket, azonosíthatnak fejlesztési pontokat, megtapasztalhatnak a jelenléttel kapcsolatban a műhely „itt és most” helyzetében új élményeket, perspektívákat. A záró részben a tapasztalatokat összegezve és tudatosítva mélyebb megértéshez tudunk megérkezni, a tanulságok közelebb tudnak vinni mindenkit személyes és szakmai szinten is a jelenlét mint létforma megértéséhez.

**Dr. Szili Katalin, Walter Katalin:** *Mozduló tükörkép* (módszerdemonstrációs sajátélmény, műhely)

A pszichodinamikus mozgás- és táncterápiában a saját testre való figyelem a kiindulópont: ez az önmagunkra való reflexió a testtudati munka. A megélt testérzeteink, a testünkről alkotott belső képünk nincs mindig összhangban azzal az élménnyel, ahogy a tükörben látjuk a testünket. A tükörben látott test képét átszínezik azok az érzések, amelyeket a külvilág és az ahhoz fűződő kapcsolat ír a testünkre. Az eltérést, az elcsúszást e kettő között a kapcsolati munka tudja csökkenteni. A másik tekintete és érintése és a közös mozdulatok létrejötte az, ami a megélt és látott testet közelítheti egymáshoz. Ezt a gyerekkorunkban valamikor létrejött, de mindig alakuló szelfélmény változását segítik azok az instrukciók, gyakorlatok, amikkel a műhelyen majd dolgozunk. Kérjük, hogy a résztvevők mozgásra alkalmas ruhában, zokniban jöjjenek a műhelyre!

**Dr. Papp-Zipernovszky Orsolya:** *Személyközpontú párhuzamok a Bálint-csoportban* (műhely)

Bár a Bálint-csoport a pszichoanalitikus módszertanban gyökerezik, Bálint Mihály több tekintetben is árnyalta és kiterjesztette azt egy humánusabb, praktikusabb és holisztikus látás- és bánásmód irányába, ezzel hidat képezve a személyközpontú megközelítés felé. A műhely során a klasszikus, kapcsolatközpontú bálinti esetmegbeszélő csoportmunka megtapasztalásától indulunk. Ennek a működésére nézünk rá együtt a csoporttal a személyközpontú módszer párhuzamait keresve olyan szempontok mentén, mint a csoportmódszer célja vagy a csoportvezető szerepe. A csoportra várjuk olyan kollégák (orvosok, pszichológusok, segítő foglalkozásúak) jelentkezését (is), akiknek van saját – akár csoport – esete!

**Affiliációk**

**Ajtay Gyöngyi**: klinikai szakpszichológus, kiképző személyközpontú pszichoterapeuta, kiképző kognitív-viselkedésterapeuta, magánpraxis és SE, VIKOTE, Budapest

**Bene Gergely:** tanácsadó szakpszichológus, személyközpontú tanácsadó, TCSGYK és magánpraxis, Budapest

**Csernák Krisztina:** alkalmazott egészségszakpszichológus, személyközpontú pszichoterapeuta, Gyászfeldolgozás Módszer Specialista, Bács-Kiskun Megyei Oktatókórház, Empátia Pszichológiai Központ, Kecskemét

**Csurgai Dorottya:** tanácsadó szakpszichológus, integratív terapeuta, csoportanalitikus, Transvanilla és ELTE PPK, Budapest

**Dr. Árkovits Amaryl:** pszichiáter, kiképző Dream- és családterápiás pszichoterapeuta, hipnoterapeuta, magánpraxis, Pécs

**Fekete Olívia, PhD:** klinikai szakpszichológus, személyközpontú tanácsadó, hipnoterapeuta,  EMDR practicioner, autogén tréner, pszichoterapeuta-jelölt, magánpraxis és SE, Budapest

**Dr. Kovács Dóra, PhD**, pszichiáter, kiképző személyközpontú pszichoterapeuta, magánpraxis és egyetemi adjunktus, KRE, Pszichológiai Intézet, Budapest

**Dr. Draskóczy Magda:** pedagógus, klinikai szakpszichológus, személyközpontú tanácsadó, személyközpontú kiképző

**Dr. Gádor Anna:** pedagógus, pedagógiai szakpszichológus, személyközpontú tanácsadó, Gyászfeldolgozás Módszer Specialista, Rogers Iskola, Budapest

**Gusztonyi Péter:** okleveles pszichológus, személyközpontú tanácsadó, magánpraxis, Budapest

**Horváth Enikő:** coach, okleveles pszichológus, tanácsadó szakpszichológus, személyközpontú tanácsadó

**Kiss Angelika:** okleveles pszichológus, személyközpontú tanácsadó, személyközpontú kiképző-jelölt magánpraxis, Budapest

**Kostyalik János:** klinikai szakpszichológus, személyközpontú pszichoterapeuta, Toldy Ferenc Kórház, Pszichiátriai Rehabilitációs Osztály, Cegléd, Istenhegyi Magánklinika, Budapest

**Papp-Zipernovszky Orsolya, PhD:** alkalmazott egészségszakpszichológus, személyközpontú tanácsadó, Bálint**-**csoport vezető, habilitált egyetemi docens, ELTE PPK Pszichológiai Intézet, Budapest

**Pataky Krisztina:** okleveles pszichológus, személyközpontú tanácsadó, logoterápiás kiképző, személyközpontú kiképző-jelölt, Logoterápia Alapítvány és PPKKE, Budapest

**Pintér Gábor, PhD:** klinikai szakpszichológus, kiképző személyközpontú és pszichodráma pszichoterapeuta, címzetes egyetemi tanár, a Magyar Személyközpontú Pszichoterápiás és Tanácsadási Egyesület tiszteletbeli elnöke, Budapest

**Prof. Dr. Tringer László:** pszichiáter, neurológus, klinikai szakpszichológus, pszichoterapeuta, a Magyar Személyközpontú Pszichoterápiás és Tanácsadási Egyesület tiszteletbeli elnöke, SE Pszichiátriai és Pszichoterápiás Klinika, Budapest

**Rózsa Ildikó:** pedagógus, klinikai szakpszichológus, kiképző személyközpontú pszichoterapeuta, pszichoanalitikus, magánpraxis, és SE, Budapest

**Rubovszky György Zsolt:** klinikai szakpszichológus, pszichodráma és TFP pszichoterapeuta, pszichoanalitikus-jelölt, magánpraxis (Kairosz), és ELTE, PTE, Budapest, Pécs

**Salló Emőke:** alkalmazott egészségszakpszichológus, Szeged, SZTE

**Somogyi Zsófia:** gyógypedagógus, ELTE

**Szili Katalin, PhD:** klinikai szakpszichológus, kiképző pszichodinamikus mozgás- és táncterapeuta, pszichoanalitikus**-**jelölt, magánpraxis, Budapest

**Dr. Szőnyi Gábor:** szociológus, pszichiáter, pszichoterapeuta, kiképző pszichoanalitikus, kiképző csoportanalitikus, magánpraxis (MentalPort), Budapest

**Dr. Tóth Erika Hajnalka:** neurológus, pszichiáter, a Magyar Személyközpontú Pszichoterápiás és Tanácsadási Egyesület elnöke, kiképző személyközpontú pszichoterapeuta, egyetemi tanársegéd, SZTE Pszichiátriai Klinika, Szeged

**Tehenes-Bähr Katalin**: klinikai szakpszichológus, személyközpontú pszichoterapeuta, Toldy Ferenc Kórház, Pszichiátriai Rehabilitációs Osztály, Cegléd

**Török Iván**: pedagógiai szakpszichológus, személyközpontú tanácsadó, személyközpontú kiképző, a Magyar Személyközpontú Pszichoterápiás és Tanácsadási Egyesület tiszteletbeli elnöke

**Varga S. Katalin, PhD:** klinikai szakpszichológus, pszichoterapeuta, kiképző hipnopszichoterapeuta, a Magyar Hipnózis Egyesület elnöke

**Walter Katalin:** pszichodinamikus mozgás- és táncterapeuta